পথ দুর্ঘটনায় হাসপাতালে পৌঁছলেই দেড় লক্ষ টাকা ক্যাশলেস চিকিৎসা

কলকাতা: ভারতের রাস্তায় দুর্ঘটনার হার ও মৃত্যু কমাতে যুগান্তকারী পদক্ষেপ নিতে চলেছে কেন্দ্রীয় সড়ক পরিবহণ ও মহাসড়ক মন্ত্রক। বৃহস্পতিবার কেন্দ্রীয় মন্ত্রী নিতিন গডকরি (Nitin Gadkari) জানিয়েছেন, সড়ক দুর্ঘটনায় আহতদের দ্রুত চিকিৎসার জন্য একটি বিশেষ ক্যাশলেস বা নগদহীন চিকিৎসা প্রকল্প চালু হতে চলেছে। খুব শীঘ্রই প্রধানমন্ত্রী নরেন্দ্র মোদি (Narendra Modi) এই প্রকল্পের আনুষ্ঠানিক ঘোষণা করবেন।

এই প্রকল্পের অন্যতম বড় বৈশিষ্ট্য হল, দুর্ঘটনার শিকার ব্যক্তির নিজের বা গাড়ির কোনও বিমা না থাকলেও তিনি বিনামূল্যে চিকিৎসা পাবেন। দুর্ঘটনার পর প্রথম এক ঘণ্টা বা ‘গোল্ডেন আওয়ার’-এর গুরুত্ব মাথায় রেখে দ্রুত চিকিৎসা শুরু করাই এই প্রকল্পের মূল লক্ষ্য। কেন্দ্র জানিয়েছে, জনপিছু সর্বাধিক ১.৫ লক্ষ টাকা পর্যন্ত ক্যাশলেস চিকিৎসার সুবিধা মিলবে।

আরও পড়ুন: উমর খালিদকে লেখা মামদানির চিঠি নিয়ে মুখ খুলল বিদেশ মন্ত্রক!

আয়ুষ্মান ভারত প্রকল্পের তালিকাভুক্ত সমস্ত হাসপাতালে দুর্ঘটনার দিন থেকে পরবর্তী সাত দিন পর্যন্ত এই চিকিৎসা পরিষেবা পাওয়া যাবে।

নিতিন গডকরি জানান, তৃতীয় পক্ষের বিমা প্রিমিয়ামের ১ শতাংশ একটি সাধারণ তহবিলে জমা করা হবে। সেই তহবিল থেকেই দুর্ঘটনায় আহতদের চিকিৎসার খরচ মেটানো হবে। পাশাপাশি, আহত ব্যক্তিকে দ্রুত হাসপাতালে পৌঁছে দিলে ‘রাহবীর’ বা পথের বীরত্বের পুরস্কারের অঙ্ক বাড়িয়ে ২৫ হাজার টাকা করার পরিকল্পনাও রয়েছে।

সড়ক নিরাপত্তা আরও জোরদার করতে প্রতিটি চারচাকার গাড়িতে ‘ভেহিকল টু ভেহিকল’ (Vehicle to Vehicle) কমিউনিকেশন প্রযুক্তি বাধ্যতামূলক করার সিদ্ধান্ত নিয়েছে কেন্দ্র। এই প্রযুক্তির মাধ্যমে ইন্টারনেট বা মোবাইল নেটওয়ার্ক ছাড়াই গাড়িগুলি রেডিও সিগন্যাল ব্যবহার করে একে অপরের সঙ্গে যোগাযোগ করতে পারবে। ফলে কুয়াশা, অন্ধ বাঁক বা সামনের যানজট সম্পর্কে চালকরা আগেভাগেই সতর্কবার্তা পাবেন। প্রাথমিক ভাবে নতুন গাড়িতে এই ব্যবস্থা চালু করা হবে, পরে ধাপে ধাপে পুরনো গাড়িতেও তা যুক্ত করা হবে।

সাম্প্রতিক একাধিক ভয়াবহ বাস দুর্ঘটনার প্রেক্ষিতে বাস নির্মাণের নিয়মেও কড়াকড়ি আনছে কেন্দ্র। এখন থেকে বাস প্রস্তুতকারকদের সরকারি পরীক্ষাগার থেকে ‘টাইপ অ্যাপ্রুভাল’ নেওয়া বাধ্যতামূলক হবে। স্লিপার কোচ বাস কেবলমাত্র স্বীকৃত অটোমোবাইল সংস্থাগুলিই তৈরি করতে পারবে। পাশাপাশি বাসে অগ্নিনির্বাপক ব্যবস্থা, জরুরি আলো এবং চালকের তন্দ্রাচ্ছন্নতা শনাক্ত করার প্রযুক্তি থাকা বাধ্যতামূলক করা হচ্ছে।